TLI เทรดวันแรก
“ไทยประกันชีวิต หรือ TLI” ลงสนามเทรดวันแรกไปเมื่อวานนี้ (25 ก.ค.) ราคาปิด 15.90 บาท ต่ำกว่าไอพีโอ คือ 16.00 บาท
“ไทยประกันชีวิต หรือ TLI” ลงสนามเทรดวันแรกไปเมื่อวานนี้ (25 ก.ค.) ราคาปิด 15.90 บาท ต่ำกว่าไอพีโอ คือ 16.00 บาท
25 ก.ค. 2565

“ไทยประกันชีวิต หรือ TLI ลงสนามเทรดวันแรกไปเมื่อวานนี้ (25 ก.ค.)
ราคาปิด 15.90 บาท ต่ำกว่าไอพีโอ คือ 16.00 บาท
ที่น่าสนใจคือ มูลค่าการซื้อขายเข้ามามากกว่า 10,246.78 หมื่นล้านบาท หรือคิดเป็น 18% ของมูลค่าการซื้อขายรวมของตลาดหลักทรัพย์ฯ เมื่อวานนี้ซึ่งอยู่ที่ 57,747.55 ล้านบาท
ก่อนหน้านี้มีการประเมินราคาเทรดวันแรกของหุ้นไทยประกันฯ ไว้
คือ หากราคาพุ่ง ก็จะยืนเหนือ 20 บาทไปเลย
แต่หากไม่พุ่ง ราคาจะเคลื่อนไหวประมาณ 16.00 บาท (+/-)
ทว่าเมื่อวานนี้ ราคาเลือกที่จะลงมาอยู่บริเวณ 16.00 บาทนั่นแหละ
ในช่วงเปิดตลาดภาคเช้า ราคาขึ้นไปสูงสุด 16.30 บาท พบว่า แม้ว่าราคาจะดีดขึ้นมาที่ระดับนี้ แต่ยังไม่มีนักลงทุนเข้ามาไล่ราคาเพิ่ม
ในทางกลับกัน กลับพบว่า ในช่วงภาคบ่าย
มีการเข้ามาไล่ราคาที่ระดับ 16.10 บาท ค่อนข้างมาก
โดยฝั่ง Bid แถวบนยังค้ำยันไว้ที่ 16.00 บาท และ Offer แถวบนถูกวางกันไว้ที่ 16.10 บาท
หลังจากนั้นฝั่ง Bid จะถูกยกออก
ทำให้ราคาหุ้นรูดลงมา 1 ช่อง (Bid อยู่ที่ 15.90 บาท, Offer อยู่ที่ 16.00 บาท)
พอเห็นทรงแบบนี้แล้ว เลยคาดว่า ราคาน่าจะลงมาปิด 15.90 บาท
แล้วก็เป็นเช่นนั้นจริง ๆ
มีประเด็นที่เป็นคำถามว่า เมื่อวานนี้มีการนำหุ้นกรีนชู เข้ามาใช้ประคับประคองราคาหรือยัง
หากอ้างอิงจากการให้สัมภาษณ์ของ “อนุวัฒน์ ร่วมสุข” กรรมการผู้จัดการ ประธานสายวาณิชธนกิจและตลาดทุน บริษัทหลักทรัพย์ (บล.) เกียรตินาคินภัทร จำกัด (มหาชน)
จะมีการตั้งออเดอร์ (กรีนชู) ไว้ที่ประมาณ 15.80–15.90 บาท
แต่ทั้งนี้ทั้งนั้น ขึ้นอยู่กับสภาวะตลาดช่วงนั้น ๆ ด้วย
แต่เพื่อความชัดเจน
ส่วนตัวจึงสอบถามไปยังแหล่งข่าว 2 แหล่ง ที่เกี่ยวกับการนำไทยประกันฯ เข้าตลาดหุ้น
ต่างยืนยันว่า เมื่อวานนี้ยังไม่มีการนำหุ้นกรีนชูเข้ามาใช้ (น่าจะเชื่อได้)
อาจจะมีคำถามต่อว่า ทำไมราคาถึงหลุดไอพีโอได้
หากมองในด้านของพื้นฐาน อย่างที่รับทราบกัน
ไม่มีอะไรที่น่ากังวล เพราะพื้นฐานด้านการเงินของค่ายประกันชีวิตแห่งนี้ถือว่า “แน่น” ยกการ์ดสูง ไม่อย่างนั้น สถาบันจัดอันดับความน่าเชื่อถือไม่ให้อันดับเครดิต AAA(tha)
และถือว่าเป็นอันดับเครดิตทางการเงินระดับสูงสุด
ดังนั้น จึงน่าจะเป็นเองของ “แท็กติก” เช่น การกระจายหุ้น ผู้ดแลสภาพคล่อง และปัจจัยอื่น ๆ
ส่วนการกำหนดราคาหุ้น หากดูจาก Consensus ก็ยังถือว่า ราคา ณ ปัจจุบัน ต่ำกว่าค่าเฉลี่ยของ Consensus อยู่พอสมควร
แม้จะมีนักลงทุนวิเคราะห์โดยการนำไปเปรียบเทียบกับหุ้นตัวอื่น ๆ ที่มีรูปแบบการเปิดเทรดวันแรกคล้าย ๆ กัน
แต่ไม่สามารถที่จะเทียบกันได้หมด จาก “พื้นฐานทางธุรกิจ” ที่แตกต่างกัน รวมถึงโอกาสทางธุรกิจ ความแข็งแกร่งทางการเงิน และอีกหลายปัจจัย
ก่อนหน้านี้ หากจำกันได้
หุ้น TQM ที่เป็นรายหน้าซื้อขายประกันรายใหญ่สุดของไทย
ช่วงแรกของการเข้าเทรดราคาลงไปต่ำกว่าไอพีโออยู่ประมาณ 1 เดือน
แต่เมื่อนักลงทุนเริ่มเข้าใจในธุรกิจ ทำให้เกิดความมั่นใจ และราคาหุ้น ค่อย ๆ ขยับขึ้นมาจนเลยไอพีโอ
และมาสะท้อนถึงพื้นฐานของหุ้นนั้น ๆ ได้ในที่สุด